**CYLCH GORCHWYL, ADOLYGIAD O S4C**

Crëwyd S4C gan y Llywodraeth Geidwadol yn 1982, ac mae Llywodraeth bresennol y DU yn dal i fod wedi ymrwymo i gefnogi’r gwasanaeth gwerthfawr y mae S4C yn ei ddarparu i gynulleidfaoedd sy’n siarad Cymraeg. Rydym eisiau gweld y sianel yn tyfu ac yn ffynnu yn yr 21ain ganrif ac yn croesawu cyfleoedd yr oes ddigidol.

**Cefndir**

Darlledwr iaith Gymraeg yw S4C, sy'n cael ei ariannu'n bennaf gan ffi’r drwydded deledu, ond sydd hefyd yn cael cefnogaeth ar ffurf Cymorth Grant gan Lywodraeth y DU. Mae S4C yn cynhyrchu rhywfaint o incwm ychwanegol drwy weithgareddau masnachol, sy'n darparu tua 2% o gyllid y sianel.

Mae’r Llywodraeth wedi ymrwymo i gynnal adolygiad annibynnol o gylch gorchwyl, proses lywodraethu ac ariannu S4C.

1. **Amcanion**

a. Cynnal adolygiad er mwyn:

1. archwilio cylch gorchwyl S4C, gan gynnwys o ran gwasanaethau ar-lein, ac ystyried a oes angen cyflwyno newidiadau yng ngoleuni arferion gwylio a datblygiadau technolegol sy'n newid;
2. archwilio strwythur llywodraethu a modelau atebolrwydd presennol S4C;
3. archwilio partneriaeth S4C â'r BBC a'i ddulliau cyllido presennol;

b. Cyflwyno argymhellion i’r Llywodraeth o fewn tri mis.

**2.** **Prif ystyriaethau**

Wrth asesu’r amcanion uchod (1a - b), bydd yr adolygiad yn ystyried yr elfennau canlynol:

a. Rôl S4C yn y gwaith o hyrwyddo’r Gymraeg, a’r effaith mae'n ei chael arni, yn ogystal â lle ehangach y sianel yn niwylliant a chymdeithas Cymru;

b. Cyfraniad S4C at economi Cymru;

c. Perthynas S4C â’r sector cynhyrchu annibynnol a chwmnïau darlledu a sefydliadau diwylliannol eraill, gan gynnwys p’un ai a yw ei bartneriaethau yn gweithio’n effeithiol yn y ffordd orau bosib;

d. Safbwyntiau cynulleidfa, ffigurau gwylio a bodlonrwydd siaradwyr Cymraeg, dysgwyr a’r boblogaeth nad yw'n siarad Cymraeg, yng Nghymru ac ym mhob cwr o'r DU;

e. Annibyniaeth olygyddol S4C, a threfniadau tryloywder ac atebolrwydd priodol;

f. Y ffordd y mae gwasanaeth S4C yn cael ei lywodraethu a'i ddal yn atebol, gan gynnwys sut mae Awdurdod S4C yn gweithredu ac a ddylid ystyried modelau eraill o ddulliau llywodraethu;

g. Y ffordd mae S4C yn cael ei reoleiddio a rôl Ofcom;

h. Gwerth am arian, effeithlonrwydd a rôl y Swyddfa Archwilio Genedlaethol;

i. Y ffordd mae S4C yn cael ei ariannu ar hyn o bryd, gan gynnwys ffi’r drwydded, cymorth grant a ffynonellau masnachol, a'i berthynas ariannol â'r BBC o 2022/23 ymlaen;

j. Faint o ryddid masnachol sydd gan S4C

**3.** **Y broses**

Dylai'r adolygiad sicrhau tystiolaeth gan amrywiaeth eang o randdeiliaid, gan gynnwys y cyhoedd yng Nghymru, rhanddeiliaid allweddol yn y diwydiant ac o ran y Gymraeg, darlledwyr eraill, Llywodraeth y DU a Llywodraeth Cymru, yn ogystal â phartïon eraill sydd â diddordeb, yng Nghymru a ledled y DU.

**4.** **Allbwn**

Adroddiad yn nodi asesiad o’r cylch gorchwyl, y prosesau llywodraethu a’r strwythurau atebolrwydd a dulliau ariannu presennol, yn ogystal â chynigion am y cylch gorchwyl, y prosesau rheoleiddio a’r modelau llywodraethu ac ariannu mwyaf priodol ar gyfer dyfodol S4C, gan gynnwys y prif ganfyddiadau, casgliadau ac unrhyw wybodaeth atodol arall. Rhaid cyflwyno’r adroddiad i’r Ysgrifennydd Gwladol dros Ddiwylliant, Digidol, y Cyfryngau a Chwaraeon o fewn tri mis, cyn ei gyhoeddi.